Απόφαση του Δικαστηρίου (όγδοο τμήμα) της 20ής Μαΐου 2021 – BTA Baltic Insurance Company
(Υπόθεση C‑230/20) (1)
«Προδικαστική παραπομπή – Κανονισμός (ΕΟΚ) 2913/92 – Κοινοτικός τελωνειακός κώδικας – Άρθρο 195 – Άρθρο 232, παράγραφος 1, στοιχείο αʹ – Άρθρο 221, παράγραφος 3 – Κοινό δασμολόγιο – Είσπραξη του ποσού της τελωνειακής οφειλής – Γνωστοποίηση του ποσού των δασμών στον οφειλέτη – Προθεσμία παραγραφής – Αίτηση κατάπτωσης της εγγύησης στρεφόμενη κατά του τριτεγγυητή – Αναγκαστική εκτέλεση με σκοπό την καταβολή – Εύλογη προθεσμία»
1.      Τελωνειακή ένωση – Γένεση και είσπραξη τελωνειακής οφειλής – Εγγύηση για το ποσό της τελωνειακής οφειλής – Γνωστοποίηση του ποσού των δασμών στον οφειλέτη εντός προθεσμίας τριών ετών από την ημερομηνία γένεσης της τελωνειακής οφειλής – Έννοια του οφειλέτη – Τριτεγγυητής ο οποίος συστήνει εγγύηση για το ποσό της τελωνειακής οφειλής – Δεν εμπίπτει – Προθεσμία παραγραφής – Δυνατότητα εφαρμογής – Δεν υφίσταται
(Κανονισμός 2913/92 του Συμβουλίου, όπως τροποποιήθηκε με τον κανονισμό 1186/2009, άρθρα 195 και 221 §§ 1 και 3)
(βλ. σκέψεις 35-38, διατακτ. 1)
2.      Τελωνειακή ένωση – Γένεση και είσπραξη τελωνειακής οφειλής – Υποχρέωση των κρατών μελών να κάνουν χρήση όλων των δυνατοτήτων που παρέχονται από τις ισχύουσες διατάξεις προκειμένου να καταβληθούν οι δασμοί – Περιεχόμενο – Αναγκαστική εκτέλεση – Αίτηση κατάπτωσης της εγγύησης στρεφόμενη κατά του τριτεγγυητή – Περιλαμβάνεται
(Κανονισμός 2913/92 του Συμβουλίου, όπως τροποποιήθηκε με τον κανονισμό 1186/2009, άρθρο 232 § 1, στοιχείο αʹ, εδ. 1 και 2)
(βλ. σκέψεις 42, 43, διατακτ. 2)
3.      Δίκαιο της Ευρωπαϊκής Ένωσης – Αρχές – Ασφάλεια δικαίου – Περιεχόμενο – Είσπραξη τελωνειακής οφειλής – Αίτηση κατάπτωσης της εγγύησης στρεφόμενη κατά του τριτεγγυητή – Τήρηση εύλογης προθεσμίας παραγραφής
(Κανονισμός 2913/92 του Συμβουλίου, όπως τροποποιήθηκε με τον κανονισμό 1186/2009)
(βλ. σκέψεις 47, 48, διατακτ. 3)
Διατακτικό
1)
Το άρθρο 195 του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, όπως τροποποιήθηκε με τον κανονισμό (ΕΚ) 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών, έχει την έννοια ότι ο τριτεγγυητής τελωνειακής οφειλής που μνημονεύεται στο άρθρο αυτό δεν μπορεί να χαρακτηριστεί ως «οφειλέτης», κατά την έννοια του άρθρου 221, παράγραφος 3, του κανονισμού 2913/92, όπως τροποποιήθηκε με τον κανονισμό 1186/2009, και, επομένως, δεν μπορεί να εφαρμοστεί ως προς αυτόν η προβλεπόμενη στην εν λόγω διάταξη τριετής προθεσμία παραγραφής που αρχίζει από την ημερομηνία γένεσης της τελωνειακής οφειλής.
2)
Το άρθρο 232, παράγραφος 1, στοιχείο αʹ, του κανονισμού 2913/92, όπως τροποποιήθηκε με τον κανονισμό 1186/2009, έχει την έννοια ότι η προβλεπόμενη στη διάταξη αυτήν υποχρέωση των κρατών μελών να κάνουν χρήση όλων των δυνατοτήτων που παρέχονται από τις ισχύουσες διατάξεις προκειμένου να εξασφαλίζεται η καταβολή των δασμών εφαρμόζεται όχι μόνο στον οφειλέτη, αλλά και στον τριτεγγυητή, και ότι ο τελευταίος μπορεί, επομένως, να θεωρηθεί, δυνάμει του εν λόγω άρθρου 232, παράγραφος 1, στοιχείο αʹ, ως ο καθού η αναγκαστική εκτέλεση ο οποίος υπόκειται στους κανόνες του κράτους μέλους σχετικά με την αναγκαστική εκτέλεση, συμπεριλαμβανομένων των κανόνων που αφορούν τις προθεσμίες.
3)
Ο απορρέων από την αρχή της ασφάλειας δικαίου κανόνας κατά τον οποίο πρέπει να τηρείται εύλογη προθεσμία παραγραφής έχει την έννοια ότι εφαρμόζεται στο μέσο ένδικης προστασίας που ασκείται κατά του τριτεγγυητή προκειμένου να εξασφαλιστεί η είσπραξη τελωνειακής οφειλής.
1 ΕΕ C 255 της 3.8.2020.